Gedagte vir die dag: Goeie saad, goeie grondFoto: pixabay.com ’n Ander deel het in vrugbare grond geval. Hierdie saad het gegroei en het ’n oes gelewer 100 maal soveel as wat geplant is. (Lukas 8:8) Aan die einde van die gelykenis van die saaier is daar uiteindelik goeie nuus. Jesus het vooraf gewaarsku dat baie van die saad wat gesaai is, nie sal ontkiem nie en dat daar geen vrug gesien sal word nie. Daar is verskeie redes hiervoor gegee. Die vraag wat egter dalk al by sy hoorders opgekom het, is of daar enige saad sal groei. Gelukkig val ’n deel van die saad in goeie grond. Hierdie saad sal opkom om ’n honderdvoudige oes op te lewer (Gen. 26:12). Matteus (13:8) en Markus (4:8) noem dat die vrug van hierdie saad dertigvoudig en sestigvoudig sal wees. Een korrel sal tot 100 ander korrels voortbring. Die deel van die saad wat in goeie grond val, dui op dié wat die woord van God met ’n goeie en opregte hart hoor en dit bewaar en deur volharding vrug dra. Daar is mense wat die boodskap met ’n oop gemoed ontvang, sonder vooropgestelde idees (Hand. 17:10-12). Hulle hoor dit nie net nie, maar hou ook daaraan vas. Hulle deel dit met ander deur woord en daad. Hulle volhard. Hulle het geestelike uithouvermoë. Hulle hou aan om die vrug van die Heilige Gees te dra. Selfs in moeilike omstandighede. Is jý goeie grond?